b'\n_START_ARTICLE_\nEinari Marvia\n_START_PARAGRAPH_\nKurt Einari Marvia (vuoteen 1935 M\xc3\xb6ller; 21. marraskuuta 1915 Tuusniemi \xe2\x80\x93 16. kes\xc3\xa4kuuta 1997 Helsinki) oli suomalainen  s\xc3\xa4velt\xc3\xa4j\xc3\xa4 ja musiikintutkija sek\xc3\xa4 Musiikki-Fazerin kustannusp\xc3\xa4\xc3\xa4llikk\xc3\xb6 1946\xe2\x80\x931980.\n_START_SECTION_\nHenkil\xc3\xb6historia\n_START_PARAGRAPH_\nMarvian vanhemmat olivat apteekkari Elis M\xc3\xb6ller ja Lydi Arvola. H\xc3\xa4nen ensimm\xc3\xa4inen puolisonsa 1942\xe2\x80\x931955 oli Vera Sofia Jansson, ja avioliitosta syntyiv\xc3\xa4t lapset Kari ja Taru. Toinen puoliso 1956\xe2\x80\x931980 oli diplomilaulaja Anja Marvia \xe2\x80\x93 avioliitosta syntyi poika Jukka-Pekka \xe2\x80\x93, ja kolmas puoliso vuodesta 1984 fil. maist. Liisa Aroheimo-Marvia._NEWLINE_Marvia opiskeli s\xc3\xa4vellyst\xc3\xa4 15-vuotiaasta alkaen, ensin yksityisesti Erkki Melartinin johdolla ja sitten Sibelius-Akatemiassa 1932\xe2\x80\x931945 opettajinaan Leevi Madetoja, Selim Palmgren, Aarre Merikanto ja Sulho Ranta. S\xc3\xa4vellysopintojaan h\xc3\xa4n jatkoi Wieniss\xc3\xa4 ja Italiassa 1951. Marvia toimi Reserviupseerikoulun orkesterinjohtajana 1940\xe2\x80\x931941. S\xc3\xa4vellyskonsertin h\xc3\xa4n piti Helsingiss\xc3\xa4 1945 ja 1950. H\xc3\xa4nen suppeahko s\xc3\xa4vellystuotantonsa keskittyy yksinlauluihin, ja h\xc3\xa4n k\xc3\xa4ytti muiden muassa Ilmari Pimi\xc3\xa4n, Einari Vuorelan, Saima Harmajan ja Katri Valan tekstej\xc3\xa4._NEWLINE_Marvia valmistui filosofian maisteriksi Helsingin yliopistosta 1955 ja filosofian lisensiaatiksi Turun yliopistosta 1973 p\xc3\xa4\xc3\xa4aineenaan musiikkitiede. H\xc3\xa4n toimi paitsi Pienen musiikkilehden toimittajana 1961\xe2\x80\x931979 my\xc3\xb6s konserttis\xc3\xa4est\xc3\xa4j\xc3\xa4n\xc3\xa4 ja kapellimestarina ja esitelm\xc3\xb6i radiossa. Pro Finlandia -kunniamerkin Marvia sai 1968.'